Det er for besværligt for kommuner og regioner at oprette solcelleprojekter og -anlæg. Det mener i hvert fald Frederikshavns borgmester, Birgit S. Hansen (S), og regionrådsformand for Region Nordjylland Mads Duedahl (V). Derfor laver de nu et opråb til Christiansborg. De vil have gjort det mere rentabelt og mindre besværligt at investere i solcelleanlæg. - Det er en udfordring for os, for vi vil rigtig gerne være med og gå forrest i den grønne omstilling både hos regioner og kommuner. De her regler betyder bare, at vi både bliver belagt med ekstra bureaukrati, og så kommer det til at betyde, at vi skal betale ekstra afgift, som vi ikke skulle tidligere, siger Mads Duedahl (V). For meget bureaukrati Hvis en kommune eller region vil oprette et solcelleanlæg på en bygning, skal de oprette et selvstændigt selskab, der skal drive anlæggene. Det betyder, at der skal betales moms og elafgifter, og der skal laves en bestyrelse og håndteres papirarbejde. Derfor bliver det urentabelt for kommuner og regioner at etablere solcelleanlæg ifølge dem selv. - Det har desværre også haft betydning for, at vi ikke i de senere år har sat solceller op i stor nok grad i hverken regioner eller kommuner. Så det er ærgerligt man har truffet sådan en beslutning fra central hold, i en tid hvor man udtaler man gerne vil afbureaukratisere, siger Mads Duedahl (V). Sparke åben dør ind Den nye Klima-, Energi- og Forsyningsminister, Lars Aagaard fra Moderaterne, har betvivlet, at det er kommuner og regioners kerneopgaver at lave grøn strøm. Men den hopper Birgit S. Hansen (S) ikke på. - Vi vil rigtig gerne tale med ministeren om, at hvis han går foran og fjerner nogle barrierer, så kan kommunerne også levere her. Det ser vi som en rigtig vigtig opgave for kommunerne. - Vi kan levere rigtig meget grøn strøm. Det har vi brug for. Vi står i en krise og på Christiansborg taler man om, vi skal have leveret rigtig meget af det. Her er noget, der ligger lige til højrebenet, hvis de ændrer det med, vi skal lave et selskab, og de fjerner de høje afgifter, siger Birgit S. Hansen. I regeringsgrundlaget bliver det nævnt, at det skal være nemmere at sætte flere solcelleanlæg op. - Så jeg håber, vi sparker en åben dør ind, og ministeren også står bag regeringsgrundlaget, siger den nordjyske borgmester.

Opsummering:
Der er utilfredshed med for mange regler hos nordjyske politikere.